
	Kretingos rajono savivaldybės tarybos
2026 m. rugpjūčio 27 d. sprendimo Nr. T2-
12 priedas



30 lentelė. 10 Kūno kultūros ir sporto programos priemonės

	10-1-1-4-1 Priemonė. Sporto infrastruktūros įrengimas ir esamos atnaujinimas

	2026 m. planuojama:
– Atnaujinti riedlenčių parką Pastauninko parke: įrengti pradedantiesiems skirtą rampą;
– Pabaigti įrengti kalnų dviračių parką;
– Atnaujinti krepšinio aikštelę ir įrengti mini futbolo aikštelę, Beržų g 1., Kalniškių k., Kartenos sen.;
– Atnaujinti vaikų žaidimo aikštelę Jauryklos parke;
– Atnaujinti J. Pabrėžos universitetinės gimnazijos aikštyno (aikštelių) dangas;
– Remontuoti Šaulių stadiono tribūnų fasadą;
– Sporto prekių ir reikmenų (tinklai, tinkleliai, kamuoliai ir pan.) įsigijimas;
– Pagal biudžeto galimybes papildyti vaikų žaidimo aikšteles judumo įrenginiais ir prireikus operatyviai sutvarkyti sporto infrastruktūrą.
2027 m. planuojama:
– Įrengti krepšinio aikštelę, Žalgirio g. 12A, Raguviškių k., Žalgirio sen.;
– Atnaujinti krepšinio aikštelę (įrengti guminę liejamą dangą), Savanorių g. 58 (M. Tiškevičiūtės mokykla), Kretinga;
– Įrengti paplūdimio futbolo aikštelę Kretingos dvaro parke (prie I-ojo tvenkinio);
– Įrengti krepšinio aikštelę Kvecių k.;
– Įrengti vieną padelio lauko žaidimo aikštelę;
– Sporto prekių ir reikmenų (tinklai, tinkleliai, kamuoliai ir pan.) įsigijimas;
– Pagal biudžeto galimybes papildyti vaikų žaidimo aikšteles judumo įrenginiais ir prireikus operatyviai sutvarkyti sporto infrastruktūrą.
2028 m. planuojama:
– Įrengti vieną padelio lauko žaidimo aikštelę;
– Sporto prekių ir reikmenų (tinklai, tinkleliai, kamuoliai ir pan.) įsigijimas;
– Pagal biudžeto galimybes papildyti vaikų žaidimo aikšteles judumo įrenginiais ir prireikus operatyviai sutvarkyti sporto infrastruktūrą.

	10-1-1-4-2 Priemonė. Sporto ir kultūrinių švenčių, varžybų ir stovyklų organizavimas

	Lėšos skiriamos iš dalies finansuoti rajono sporto klubų veiklą, apimančią sporto ir sveikatingumo renginius, turnyrus bei dalyvavimą Lietuvos, Europos ir kituose tarptautiniuose čempionatuose. 
2026 m. kūno kultūros ir sporto veiklas planuoja vykdyti 24 visuomeninės organizacijos. Jų projektai iš dalies yra finansuojami Savivaldybės biudžeto lėšomis, pačių visuomeninių sporto organizacijų bei rėmėjų lėšomis.
 2026–2028 m. planuojama:
– organizuoti rajono sporto šventę;
– organizuoti renginį „Jokūbavo gatvės lyga“;
– organizuoti netradicinį naktinį renginį, skirtą Tarptautinei jaunimo dienai paminėti, ir tradicinius rajono renginius (suaugusiųjų pirmenybes – krepšinio 3x3, 5x5, salės futbolo 5x5, lauko futbolo 7x7; salės tinklinio pirmenybes suaugusiesiems ir moksleiviams trijose amžiaus grupėse (jauniai, jaunės, jaunučiai); taip pat paplūdimio tinklinio, plaukimo, dviračių ir riedlenčių turnyrus ir kt.);
– kartu su Lietuvos bėgimo asociacija surengti maratoną, skirtą maratonininko, Kretingos rajono Garbės piliečio Piotro Silkino garbei;
– dalyvauti Lietuvos seniūnijų sporto žaidynių zoniniame ir finaliniame etapuose;
– Savivaldybės premija apdovanoti už pasiektus sporto laimėjimus sportininkus ir jų trenerius (pagal parengtą tvarkos aprašą);
– surengti rajono geriausių sporto šakų sportininkų pagerbimo šventę.

	10-1-1-4-5 Priemonė. Atviros sporto infrastruktūros priežiūra

	Lėšos planuojamos:
– rajone esančių sporto aikštynuose įrengtų guminių lietinių dangų (12 vnt.) valymui;
– paplūdimio tinklinio aikštelių (13 vnt.) papildymui smėliu;
– Kretingos šaulių stadiono priežiūrai. 

	10-1-1-4-6 Priemonė. Kretingos sporto centro išlaikymas

	Priemonė skirta Kretingos sporto centro veiklos užtikrinimui: išlaikymui bei darbo užmokesčiui.

	10-1-1-4-10 Priemonė. VšĮ „Minijos futbolo akademija“ veiklos finansavimas

	Lėšos planuojamos VšĮ „Minijos futbolo akademija“ veiklai.
VšĮ „Minijos futbolo akademija“ organizuoja ir vykdo vaikų ir jaunimo sportinę veiklą, sudaro sąlygas saviraiškai per sportą. Vykdo Kretingos šaulių stadiono ir dirbtinės dangos futbolo aikštės priežiūrą (šiukšlių surinkimas, dirbtinės dangos aikštės šukavimas, natūralios žolės aikštės ir teritorijos pakraščių šienavimas, sniego valymas).
2025 m. pabaigoje VšĮ „Minijos futbolo akademija“ dirbo 7 futbolo treneriai:  trys iš jų turi – UEFA B licenciją, vienas – UEFA C licenciją, vienas LFF D licenciją; 2 (du) atletinio rengimo treneriai, vartininkų treneris, turintis UEFA B vartininkų licenciją. Už visų trenerių veiklą atsakingas techninis vadovas. 2025 m. pabaigoje VšĮ „Minijos futbolo akademija“ lankė per 230 ugdytinių, suformuota 14 jaunųjų futbolininkų grupių, iš jų 1 mergaičių. Akademijos komandos dalyvauja Lietuvos futbolo federacijos pirmenybėse (apskrities ir PRO lygmenyje). 2025 m. Kretingoje vyko 8 futbolo turnyrai skirtingo amžiaus vaikams ir jaunimui, vykdyta dieninė vasaros stovykla, taip pat auklėtiniai dalyvavo vasaros stovykloje Plateliuose. VšĮ „Minijos futbolo akademija“ vykdo užsiėmimus Kretingos vaikų darželyje „Žilvitis“. 2025 m. rugsėjo mėnesį pradėtos formuoti 2019 ir 2020 m. gimusių berniukų grupės.
Planuojama, kad 2026 metais ugdytinių skaičius pasieks 250. Kretingoje vykdys 14 vaikų ir jaunimo futbolo turnyrų ir vieną dieninę (6 dienų) stovyklą; 50 VšĮ „Minijos futbolo akademija“ ugdytinių dalyvaus savaitės trukmės vasaros stovyklose ir ne mažiau kaip 6 komandos dalyvaus tarptautiniuose turnyruose. 3 treneriai kels savo kvalifikaciją ir gaus aukštesnę, nei turi dabar, UEFA licenciją.

	10-4-2-4-14 Priemonė. Galimybių vykdyti nenumatytas priemones užtikrinimas

	Priemonė skirta Savivaldybės biudžete nenumatytoms priemonėms įgyvendinti ir veiklai vykdyti.

